Predkladacia správa


Materiál „Návrh na poskytnutie investičnej pomoci pre Bekaert Slovakia, s.r.o. 
so sídlom Veľkoúľanská cesta 1332, 925 21 Sládkovičovo“ sa predkladá na rokovanie vlády Slovenskej republiky ako iniciatívny materiál.

Bekaert Slovakia, s.r.o., so sídlom Veľkoúľanská cesta 1332, 925 21 Sládkovičovo, podala 17. januára 2012 na Ministerstvo hospodárstva SR podľa § 12 zákona č. 561/2007 
Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) žiadosť o poskytnutie investičnej pomoci pre investičný zámer „Rozšírenie existujúceho podniku na výrobu oceľových kordov a pneu drôtov pre pneumatiky v lokalite Sládkovičovo“ 

Realizáciou investičného zámeru vo výške 35 964 726 Eur je rozložené na obdobie rokov 2011-2013, pričom v priamej súvislosti s investíciou sa predpokladá vytvorenie 287 nových pracovných miest.

V súvislosti s plánovanou realizáciou investičného Bekaert Slovakia, s.r.o. požiadala 
o investičnú pomoc formou:

· úľavy na dani z príjmu vo výške 8 408 270 Eur.
Požadovaná investičná pomoc spĺňa definičné znaky investičnej pomoci, cieľom ktorej je podpora rozšírenia existujúceho podniku, ktorá je bližšie špecifikovaná v materiáli.


Z odborného posudku k investičnému zámeru, ktorý vypracovala agentúra SARIO vyplýva, že Bekaert Slovakia, s.r.o. má predpoklad splniť všeobecné podmienky 
na poskytnutie investičnej pomoci podľa zákona o investičnej pomoci a osobitné podmienky podľa § 30a zákona č. 595/2003 Z. z. o dani z príjmov v znení neskorších predpisov.


Predložený investičný zámer po posúdení a analýze má predpoklad splniť podmienky na poskytnutie investičnej pomoci a požadovaná investičná pomoc je zlučiteľná 
so spoločným trhom.

Predkladaný materiál má nepriamy dopad na štátny rozpočet a verejné financie.
Predkladaný materiál bol predmetom skráteného medzirezortného pripomienkového konania. Všetky pripomienky sú zapracované v materiáli a na rokovanie vlády SR sa predkladá bez pripomienok.
